L’Hospital de Manises tanca novament el centre auxiliar de Xiprerets
11 de juliol de 2023

• A partir del 15 de juliol l’atenció sanitària es trasllada al Centre de Salut de Manises fins al 15 de setembre

Manises, 10 de juliol de 2023. L’Hospital de Manises, responsable del Departament de Salut, comunica al consistori maniser el tancament immediat del centre auxiliar de salut de Xiprerets, durant els dos mesos d’estiu.

A partir del dia 15 de juliol, el centre estarà tancat i es traslladarà l’atenció sanitària al centre de Salut de Manises, centre que ja presenta normalment col·lapse en l’atenció als pacients.

El motiu principal que s’al·lega des de l’Hospital de Manises per al tancament de Xiprerets és la cobertura de vacances dels treballadors del departament i la dificultat de contractar a professionals sanitaris.

Una vegada més, és aquest centre el que tornarà a tancar les seues portes i, una vegada més, es mostra la poca previsió per part de l’Hospital de Manises en la gestió de centres de salut. Des del consistori maniser esperem que amb el canvi de govern de la Generalitat Valenciana, ara en mans del Partit Popular, es mantinga la ferma proposta de la reversió de l’Hospital de Manises a la sanitat pública per tal de millorar l’atenció i la qualitat del servei que, a hores d’ara, torna a mostrar les seues deficiències.

Des de l’Ajuntament de Manises demanem que continue el servei mèdic al centre auxiliar amb tots els serveis. Recordem de nou que l’Ajuntament de Manises no s’encarrega de la gestió dels centres auxiliars de salut, ni de la seua organització, que depèn única i exclusivament, de l’Hospital de Manises, per tant, no és el responsable d’aquesta decisió que afecta a milers de ciutadans i ciutadanes de Manises.